- Det er dét år i mit 52-årige, der er gået hurtigst. Sådan lyder det fra Jesper Greth (V), der netop nu kan fejre sit første år som borgmester i Rebild Kommune. - Jeg havde ikke regnet med det for halvandet år siden. Men da det blev en mulighed, så var det også drømmen, og så gik jeg efter det 100 procent, siger han. Jesper Greth sad førhen som medlem af Byrådet i Rebild Kommune, men da Jeppe Ugilt trak sig som Venstres spidskandidat op til kommunalvalget i 2021, så blev Jesper Greth kørt i stilling. Jobbet som borgmester er derfor hans første store politiske post. Og der er meget at vænne sig til, mener han. - Den udadvendte side af at være borgmester fylder en del. Men det er også spændende at komme ud og være i berøring med erhvervslivet, foreningslivet og møde borgerne tæt på, siger han. Overrasket over "manglende" privatliv Dog er der specielt en ting, der har overrasket ham ved jobbet som borgmester. - Jeg har været vant til, der har været en privat-Jesper - og en arbejds-Jesper. Lige nu er der kun én Jesper, for jeg er altid borgmester. Og det er uanset om jeg er på rådhuset, ude og handle, dyrker mine fritidsinteresser eller er sammen med familie og venner. Det kan godt være svært, og det skulle jeg vænne mig til, for det fylder meget, siger Jesper Greth og pointerer, at det dog ofte er positivt. - Det er spændende at skulle "være den" hele tiden, for det kan jeg godt lide, men det er også lidt specielt og overraskende, at det fylder så meget, siger han. En af de positive opgaver ved jobbet er ifølge Jesper Greth, de mennesker, der sætter en ære i, at han kommer forbi. Blandt andet kommer han forbi krondiamantbryllupper og 100 års fødselsdage. - Det at opleve glæden ved, at jeg kommer ud og hører deres historier, det er spændende og hyggeligt, og jeg kan mærke, det betyder noget for dem, siger Jesper Greth der mener, det sjoveste ved jobbet er at møde borgerne på deres præmisser. Bølgerne kan gå højt Foruden at skulle vænne sig til genkendeligheden, så blev Jesper Greth også borgmester i en kommune, der er kendt for vilde konstitueringer og høje bølger i byrådssalen. Blandt andet foregik en del af konstitueringen til kommunalvalget i 2021 i Rebild Kommune i et kosteskab. Derudover udvandrede en del af Byrådet under årets budgetforhandlinger. - Det er ofte i uenighederne, at vi finder de gode løsninger. Men det eneste, der kan være træls er, hvis ikke den kan foregå i en god tone, og det arbejder vi lidt med, og det fylder da også, når det bliver trukket for hårdt op, og det skal vi arbejde med i tiden fremover også, siger Jesper Greth, der har fået alt andet end en rolig start i jobbet som borgmester. - 2022 har været ramt af kriser over en bred kam, siger han, da han bliver spurgt om, hvad der karakteriserer hans første år som borgmester. Først på året begyndte krigen i Ukraine, hvor en masse ukrainere flygtede til Danmark - nogle fandt også vej til Rebild Kommune. Og allerede midt på året begyndte de svære budgetforhandlinger, som Jesper Greth ikke havde regnet med, ville fylde så meget. - Jeg har brugt rigtig mange timer, og det har jeg ikke bare alene, siger Jesper Greth og forklarer, at budgetforhandlingerne er det, han vil huske bedst fra 2022. Men selvom der var modstand, især imod lukningen af Ravnkilde Skole, mener Jesper Greth, at han er kommet godt igennem forhandlingerne. - Som jeg har sagt fra dengang jeg trådte ind i Byrådet, så mener jeg, at hvis man skal være en ansvarlig politiker, så vil man nogle gange træffe beslutninger, som for nogle borgere bliver træls. Så det har været hårdt, svært men også nødvendigt, siger han. Håber på 2023 uden kriser Jesper Greth har nu tre år tilbage på posten, inden der igen er kommunalvalg - og han ved godt, hvad han ønsker sig. I hvertfald for 2023. - Den her paraply, der har overskygget 2022 med kriser, den håber jeg vi kommer ud af.

Opsummering:
Han havde for halvandet år siden ikke troet, at hans første store politiske post skulle være som borgmester i Rebild Kommune. Men nu kan Jesper Greth fejre et års jubilæum, som netop borgmester i en til tider turbulent kommune.